Skokvideo van kettingbotsing tussen motorfietse, voertuie‘n Skermskoot uit die video. Die video volg onderaan die berig. WAARSKUWING: Nie vir sensitiewe kykers nie Drie motorfietsryers het onlangs ŉ noue ontkoming gehad tydens ŉ kettingbotsing op die pad na Hartbeespoortdam naby Pretoria in Gauteng. Die bestuurder van een van die motorfietse, slegs bekend as Kyle, het ŉ kamera aan sy valhelm gehad en die botsing op video vasgelê. Hy het die beeldmateriaal op 29 Julie op YouTube gelaai. In die video ry Kyle, agter ene Kevin, toe ŉ Mercedes-Benz vir stilstaande verkeer uitswaai, ŉ ander motor aan sy kant tref en dié voertuig van die pad af stamp. Die Mercedes-Benz kom voor die motorfietsryers tot stilstand, waarna Kevin, Kyle, én die derde motorfietsryer, slegs bekend as Zane, mekaar tref. Kyle het in die beskrywing by die YouTube-video geskryf hy is “gelukkig” dat hy geen bene gebreek het nie. Hy sê hy het net spiere gerek en beserings aan sy regterbeen en linkerhand opgedoen. “Kevin het sy arm, enkel en ruggraat gebreek. Hy het ook harsingskudding opgedoen,” het Kyle gesê. “Zane het ŉ diep sny onder sy knie opgedoen. Die sny was só diep dat die been uitgesteek het.” Volgens Kyle is die bestuurder van die Mercedes-Benz ongedeerd. Die polisie was op die toneel.